Paġna Ir-rati modifikati huma indikati b'tipa grassa. L-applikazzjonijiet bir-referenzi PDO-FR-A0710-AM01, mibgħuta fis-7 ta' April 2016, u PDO-FR-A0710-AM02, mibgħuta fit-12 ta' Jannar 2018, huma inklużi f'din l-applikazzjoni. Fil-punt IV (2) tal-Kapitolu I tal-Ispeċifikazzjoni, wara l-kliem: "16 ta' Marzu 2007" għandu jiddaħħal il-kliem "28 ta' Settembru 2011, 11 ta' Settembru 2014, 9 ta' Ġunju 2015, 8 ta' Ġunju 2016, 23 ta' Novembru 2016 u 15 ta' Frar 2018 u tal-Kumitat Permanenti tiegħu tal-25 ta' Marzu 2014". L-għan ta' din l-emenda huwa li jiżdiedu d-dati tal-approvazzjoni tal-bidliet fiż-żona tal-irqajja' demarkata fiż-żona ġeografika tal-produzzjoni mill-awtorità nazzjonali kompetenti. Id-demarkazzjoni tal-irqajja' tikkonsisti fl-identifikazzjoni tal-irqajja' tar-raba' fiż-żona ġeografika tal-produzzjoni tajbin għall-produzzjoni tad-denominazzjoni ta' oriġini protetta li qed tiġi kkunsidrata. B'mod korrispondenti, u bħala riżultat ta' din l-emenda, ġiet miżjuda b ġdida fil-punt XI(1): "(b) L-irqajja' mħawla bid-dwieli, li huma esklużi miż-żona tal-irqajja' demarkata, u li huma identifikati bir-referenzi u ż-żoni tar-reġistru tal-artijiet tagħhom u li l-lista tagħhom ġiet approvata mill-Kumitat Permanenti tal-Istitut Nazzjonali tal-Oriġini u l-Kwalità fil-laqgħa tiegħu tal-25 ta' Marzu 2014 għandhom ikomplu jgawdu, għall-ħsad tagħhom, id-dritt għal denominazzjoni ta' oriġini kontrollata sat-tqaċċit tagħhom u sa mhux aktar tard mill-31 ta' Diċembru 2024, soġġett għall-konformità mad-dispożizzjonijiet l-oħra ta' din l-Ispeċifikazzjoni. Il-lista tal-irqajja' konċernati hija mehmuża fl-Anness II." Mal-Ispeċifikazzjoni ġie miżjud ukoll, għaldaqstant, Anness II li jelenka l-biċċiet ta' art esklużi miż-żona tal-irqajja' demarkata u li jibbenefikaw minn din il-miżura tranżitorja. Id-Dokument Uniku mhuwiex affettwat minn din il-bidla. Fil-punt IV(1) tal-Kapitolu I tneħħew il-muniċipalitajiet ta' Cantenac u Margaux u ġiet miżjuda l-muniċipalità ta' Margaux-Cantenac. Din l-emenda saret minħabba li l-muniċipalitajiet imsemmija hawn fuq ingħaqdu. Din l-emenda taffettwa d-Dokument Uniku fil-punt 2.6. Fil-punt IV(3)(b) tal-Kapitolu I tal-Ispeċifikazzjoni tal-Prodott, tneħħew il-muniċipalitajiet ta' Aubie-et-Espessas, Castets-en-Dorthe, Castillon-de-Castets, Civrac-de-Dordogne, Saint-Antoine, Salignac. Ġew miżjuda l-muniċipalitajiet ta' Val de Virvée, Castets u Castillon u Civrac-sur-Dordogne. Il-muniċipalitajiet ta' Aubie-et-Espessas, Saint-Antoine u Salignac ingħaqdu u saru l-muniċipalità ta' Val de Virvée. Il-muniċipalitajiet ta' Castets-en-Dorthe u Castillon-de-Castets ingħaqdu u saru l-muniċipalità ta' Castets u Castillon. Il-muniċipalità ta' Civrac-de-Dordogne nbidlet għal Civrac-sur-Dordogne. Dan it-tibdil jaffettwa d-Dokument Uniku fil-punt 2.9. Fl-ewwel paragrafu tal-punt X(1)(a) tal-Kapitolu I tal-Ispeċifikazzjoni tal-Prodott, l-għadd ta' muniċipalitajiet taż-żona ġeografika nbidel minn 29 għal 28 muniċipalità wara l-għaqda tal-muniċipalitajiet ta' Cantena u Margaux. Din l-emenda taffettwa d-Dokument Uniku fil-punt 2.8. Fil-punt IV(2) tal-Kapitolu I tal-Ispeċifikazzjoni, id-dati tad-9 ta' Novembru 1960, tat-13 ta' Mejju 1970 u tas-6 ta' Novembru 1997 tneħħew peress li m'għadhomx jikkorrispondu għad-demarkazzjoni attwali. DOP - Denominazzjoni ta' oriġini protetta L-inbejjed ikollhom qawwa alkoħolika volumetrika naturali minima ta' 11 %. Wara l-arrikkiment l-inbejjed ma jaqbżux qawwa alkoħolika volumetrika totali ta' 13 %. Kull lott ta' nbid mibjugħ bl-ingrossa jew ippakkjat għandu jkollu kontenut ta' zokkor fermentabbli (glukożju + fruttożju) li ma jaqbiżx it-3 g/l. Il-lottijiet kollha ta' nbid li jinbiegħu bl-ingrossa jew ippakkjati għandu jkollhom kontenut ta' aċidu maliku ta' 0,20 g/l jew inqas. Dawn huma nbejjed ħomor mhux frizzanti ta' lewn qawwi, tanniċi u b'kapaċità eċċellenti għall-maturazzjoni. Dawn normalment jinkisbu minn taħlita li fil-parti l-kbira tagħha tkun magħmula minn cabernet-sauvignon N. Din il-varjetà ta' dielja tagħti lill-inbejjed laqtiet pikkanti li jingħaqdu mal-laqtiet tal-vanilla fil-każ tal-maturazzjoni fil-btieti. Il-merlot N jagħti lill-inbejjed milja, flessibilità u t-togħma tal-frott aħmar. L-istruttura u l-kumplessità jistgħu jiġu msaħħa mill-cabernet franc N jew il-petit verdot N (li jżidu l-freskezza fis-snin ta' maturità għolja). Id-densità minima tat-tħawwil tad-dwieli hija ta' 6 500 pjanta għal kull ettaru. L-ispazju bejn ir-ringieli huwa inqas minn 1,80 metru u l-ispazju bejn il-pjanti fl-istess ringiela jkun 0,80 metru jew aktar. Iż-żbir huwa obbligatorju. Dan isir l-aktar tard fl-istadju meta l-weraq ikun mifrux (l-istadju 9 ta' Lorenz). Id-dwieli jinżabru skont it-tekniki li ġejjin: żabra b'żewġ friegħi, Guyot doppju jew żabra médocaine, b'massimu ta' 5 rimjiet fuq kull fergħa; żabra Guyot sempliċi u Guyot mħallta, b'massimu ta' 7 rimjiet għal kull pjanta; żabra b'fergħat qosra, f'forma ta' mrewħa b'4 friegħi jew b'2 fergħat qosra, b'massimu ta' 12-il rimja għal kull pjanta. It-tekniki ta' arrikkiment imnaqqas huma permessi fil-limitu ta' konċentrazzjoni ta' 15 %. L-inbejjed ma għandhomx jaqbżu l-qawwa alkoħolika totali skont il-volum ta' 13 % wara l-arrikkiment. 65 ettolitru għal kull ettaru Iż-żona ġeografika tad-denominazzjoni ta' oriġini kkontrollata "Haut-Médoc" testendi tul ix-xatt tax-xellug tal-Garonne u tal-Gironde fl-estensjoni tal-agglomerazzjoni ta' Bordeaux. Minn Le Taillan-Médoc fin-Nofsinhar sa Saint-Seurin-de-Cadourne fit-Tramuntana, din iż-żona hija mifruxa fuq medda ta' kważi 50 kilometru u ftit aktar minn tnax-il kilometru mil-Lvant għall-Punent. Iż-żona ġeografika għalhekk tikkorrispondi għal parti minn dik tad-denominazzjoni ta' oriġini kontrollata "Médoc" u tikkonċerna l-muniċipalitajiet li jinsabu 'l fuq mill-estwarju ta' Gironde li jispjega l-isem ta' din id-denominazzjoni. Hija tikkonċerna 28 muniċipalità fid-dipartiment ta' Gironde. Minkejja l-klima prevalentement Atlantika tagħha, in-naħa li tħares fuq ix-xmara tal-"Haut-Médoc" hija differenti mill-muniċipalitajiet tat-Tramuntana tal-Médoc minħabba ċaqliq staġjonali relattivament stabbli u xita moderata. Dawn il-fatturi klimatiċi favorevoli huma r-riżultat tal-effett termali regolatorju ġġenerat mill-preżenza tal-Oċean Atlantiku u tal-Gironde. Il-klima oċeanika, akkumpanjata kultant snin minn ftit depressjonijiet tax-xita fil-ħarifa, jew, inkella tmiem tal-ħarifa sħan u xemxin ħafna, hija l-kawża ta' impatt notevoli fuq l-annati. Iżda l-karatteristiċi ewlenin huma assoċjati l-aktar mal-ġeoloġija tipika ta' dan il-baċin sedimentarju, mal-istorja ġeoloġika oriġinali tal-ħamrija tagħha, mal-mudell u t-topografija, u mal-komponenti attwali tal-ħamrija tal-pjantaġġuni tad-dwieli tagħha. Il-karatteristiċi speċjali taż-żoni tal-inbid tal-Médoc, li huwa magħruf madwar id-dinja, ġew assigurati minn ġenerazzjonijiet ta' produtturi tal-inbid. Matul l-istorja, l-għarfien dettaljat tal-produtturi tal-inbid dwar il-ħamrija u l-interess tagħhom biex itejbu kemm jista' jkun il-kwalità tagħha permezz ta' tekniki ta' drenaġġ ippermettew l-iżvilupp ta' prattiki ta' kultivazzjoni li huma l-aktar adatti għall-produzzjoni ta' nbejjed ħomor li jitħallew jimmaturaw. Il-progress fis-saħħa u l-mekkanizzazzjoni tal-vinji ma biddlux ir-rieda tal-produtturi tal-inbid li jżommu l-prattiki tat-tkabbir tad-dwieli konformi mal-għan li jipproduċu nbejjed ħomor li jitħallew jimmaturaw b'karatteristiċi rikonoxxuti. Storikament, l-"Haut-Médoc" dejjem kien orjentat lejn varjetajiet ta' dwieli differenti li ġew magħżula biex ikunu jistgħu jagħmlu l-inbejjed li jitħallew jimmaturaw permezz ta' taħlita għaqlija. B'dan il-mod, il-vinikultur tal-Médoc iddedika ċerti varjetajiet ta' dwieli għal tipi partikolari ta' ħamrija: il-varjetà merlot N fis-sedimenti kolluvjali, il-varjetà carmenère N fil-ħamrija biż-żrar ta' kwalità fqira u xotta, il-varjetà cabernet franc N fil-ħamrija tal-ġir jew il-ħamrija ramlija u niexfa, ukoll adattata għall-varjetà Cot N, u l-varjetà petit Verdot N fil-ħamrija magħquda sew. Il-varjetà tal-għenba cabernet-sauvignon N, il-pern tat-taħlita, tikber l-aħjar f'ħamrija fonda biż-żrar. Din id-diversità teħtieġ ġestjoni selettiva tal-vinja bi spazju limitat bejn ir-ringieli u tagħbija massima fuq ir-roqgħa art u b'dielja kkontrollata. Ir-reputazzjoni u l-fama tal-inbejjed "Haut-Médoc" huma essenzjalment ibbażati fuq klassifikazzjonijiet differenti li storikament ħolqu l-kunċetti ta' "cru", "château" u ta' ġerarkija kwalitattiva. Fl-1647, meta l-"Jurade de Bordeaux" ħareġ l-ewwel klassifika tal-inbejjed ta' Guyenne fl-istorja, l-inbejjed tal-parroċċi tal-"Médoc" kienu diġà stabbilixxew ir-reputazzjoni tagħhom. Taħt LOUIS XV, din il-klassifikazzjoni ġiet imqassma skont ir-reġjun, l-ewwel skont il-parroċċi, imbagħad skont il-cru. Fis-seklu 19, il-loġika tal-inbejjed cru f'Bordeaux ġiet ikkonfermata permezz tal-Klassifikazzjoni tal-Inbejjed ta' Bordeaux fl-1855 fl-okkażjoni tal-Wirja Universali. Ir-reputazzjoni tal-"Haut-Médoc" hija bbażata, fost affarijiet oħra, fuq il-preżenza ta' ħames "crus kklassifikati" fiż-żona ġeografika tad-denominazzjoni ta' oriġini kkontrollata. Fis-seklu 20, il-klassifikazzjoni tal-"crus bourgeois du Médoc" fl-1932 kienet tkopri 444 crus li minnhom 153 jagħmlu parti mid-denominazzjoni ta' oriġini kkontrollata "Haut-Médoc". Werriet ta' storja twila ta' żvilupp, dan it-territorju tal-inbid, li minnu tgħaddi r-Rotta tal-Inbid, huwa miżgħud b'"kastelli" tal-inbejjed famużi, żoni kbar ta' wirt arkitettoniku varjat, li l-ismijiet tagħhom huma magħrufa mad-dinja kollha. L-inbejjed ħomor li huma koperti mid-denominazzjoni "Haut-Médoc" għandhom lewn qawwi ħafna, huma tanniċi u ġeneralment ikunu ġejjin minn taħlitiet li l-parti l-kbira tagħhom tkun tikkonsisti minn cabernet-sauvignon N, u dan jagħti laqtiet pikkanti li jitħalltu perfettament mal-laqtiet tal-vanilla f'każ ta' maturazzjoni fil-btieti aktar mifruxa milli fid-denominazzjoni ta' oriġini kontrollata "Médoc". Il-varjetà "merlot N" tagħti lill-inbejjed milja, flessibilità u t-togħma tal-frott aħmar. L-istruttura u l-komplessità jistgħu jiġu miżjuda bil-varjetà ta' għenba cabernet franc N jew il-varjetà petit verdot N, li tipprovdi wkoll freskezza fis-snin ta' maturità għolja. Id-dwieli huma ġestiti b'mod li jippermetti li jinkiseb għeneb misjur ħafna u b'saħħtu, b'rendiment ikkontrollat. Għalhekk maċerazzjoni fit-tul hija possibbli sabiex jinkisbu l-inbejjed konċentrati mixtieqa. Għaldaqstant huwa essenzjali li l-inbejjed idumu jimmaturaw għal mill-inqas sitt xhur biex ikomplu jirfinaw. Għalhekk l-inbejjed "Haut-Médoc" għandhom kapaċità eċċellenti għall-maturazzjoni. Qafas ġuridiku: Leġiżlazzjoni nazzjonali Tip ta' kundizzjoni supplimentari: Deroga dwar il-produzzjoni fiż-żona ġeografika ddefinita Deskrizzjoni tal-kundizzjoni: Iż-żona fil-viċinanza immedjata, iddefinita bid-deroga għall-produzzjoni tal-inbid, hija rrappreżentata mit-territorju tal-muniċipalitajiet li ġejjin tad-dipartiment ta' Gironde abbażi tal-kodiċi ġeografiku uffiċjali datat id-19 ta' Ġunju 2017: Bégadan, Blaignan, Civrac-en-Médoc, Couquèques, Gaillan-en-Médoc, Jau-Dignac-et-Loirac, Lesparre-Médoc, Naujac-sur-Mer, Ordonnac, Prignac-en-Médoc, Queyrac, Saint-Christoly-Médoc, SaintGermain-d'Esteuil, Saint-Vivien-de-Médoc, Saint-Yzans-de-Médoc, Valeyrac u Vensac. Qafas ġuridiku: Leġiżlazzjoni nazzjonali Tip ta' kundizzjoni supplimentari: Deroga dwar il-produzzjoni fiż-żona ġeografika ddefinita Deskrizzjoni tal-kundizzjoni: Qafas ġuridiku: Leġiżlazzjoni nazzjonali Tip ta' kundizzjoni supplimentari: Dispożizzjonijiet addizzjonali dwar it-tikkettar Deskrizzjoni tal-kundizzjoni: It-tikkettar jista' jispeċifika l-unità ġeografika usa' "Vin de Bordeaux-Médoc" jew "Grand Vin de Bordeaux - Médoc". Id-daqs tal-ittri ta' din id-denominazzjoni ma għandux ikun akbar, kemm fl-għoli u kemm fil-wisa', minn żewġ terzi tad-daqs tal-ittri li jifformaw l-isem tad-denominazzjoni ta' oriġini kkontrollata.
Extracted from C_254_2019.html